Ніякая схема не можа быць абсалютнай ва ўсіх выпадках без выключэння. Такім выключэннем, напрыклад, з’яўляецца старажытная Яцвязь – тэрыторыя паміж Нёманам і Нарвай, заселеная адным з прускіх плямёнаў – яцвягамі. Невядома, як яны называлі сябе і сваю зямлю самі. Яцвягі былі шмат у чым унікальнымі, непадобнымі не толькі да немцаў, славян і суседняй Літвы, але і да іншых прусаў. Усе крыніцы сведчаць пра іх незвычайную адвагу і ваяўнічасць. Яцвягі так і не прынялі хрысціянства і зніклі ў перманентных сутычках з суседзямі, пакінуўшы пасля сябе толькі загадкі. Адна з іх палягае на тым, што яцвягі нейкім незразумелым чынам у розных кантэкстах, паміж якімі не прасочваецца ніякіх лагічных сувязяў, так ці інакш звязваюцца з чорным колерам.